b'\n_START_ARTICLE_\nNes i Viksdalen\n_START_PARAGRAPH_\nNes er navnet p\xc3\xa5 g\xc3\xa5rdsnummer 46 i Gaular kommune, Sogn og Fjordane. G\xc3\xa5rden ligger p\xc3\xa5 nordsiden av Viksdalsvatnet, Fv 421 fra Vikja til Roska passerer over g\xc3\xa5rden.\n_START_SECTION_\nBosetning\n_START_PARAGRAPH_\nArkeologer regner med at det finnes to prim\xc3\xa6romr\xc3\xa5der i Viksdalen, dette er stedene der det sannsynlig var f\xc3\xb8rste bosetning i dalen. Nes er det ene omr\xc3\xa5det, det andre er Viken, disse g\xc3\xa5rdene var da bosatt s\xc3\xa5 tidlig som i eldre jernalder. Naturnavnet Nes (tilliks med Vik) tyder ogs\xc3\xa5 p\xc3\xa5 tidlig bosetning._NEWLINE_Tidligste skriftlige kilde om Nesg\xc3\xa5rden er i Bergens Kalvskinn fra rundt 1350, i denne st\xc3\xa5r det at presten ved Hestad kapell hadde 6 m\xc3\xa5nedsmatbol i g\xc3\xa5rden Tunga. I en bispejordbok fra 1598 st\xc3\xa5r det at presten hadde et halvt laup i \xc3\xb8deg\xc3\xa5rden Tunga, dette viser at Tunga l\xc3\xa5 \xc3\xb8de etter svartedauden. If\xc3\xb8lge kilden var Nes i drift i hele senmellomalderen.\n_START_SECTION_\nMeieri\n_START_PARAGRAPH_\nNes meieri ble etablert i 1900 og var i drift til \xc3\xa5rene i f\xc3\xb8rste verdenskrig, det ble s\xc3\xa5 startet opp igjen i 1928. Meieriet var da i drift frem til i 1952, da begynte g\xc3\xa5rdene \xc3\xa5 levere til fellesmeieriet i Bygstad.\n_START_SECTION_\nPost\n_START_PARAGRAPH_\nDen f\xc3\xb8rste postmannen som er kjent i Viksdalen var S\xc3\xb8ren Pedersson fra Utigarden p\xc3\xa5 Nes. Han hadde ansvaret for postlevering til og fra Sande fra rundt 1890, det var en tur hver uke, og Pedersson gikk hele veien frem og tilbake._NEWLINE_S\xc3\xb8nnen Mathias overtok denne jobben, ogs\xc3\xa5 han gikk i starten, men etterhvert gikk han over til \xc3\xa5 bruke hest. Det ble da ogs\xc3\xa5 flere turer, totalt fire hver uke, tirsdag, fredag og l\xc3\xb8rdag hadde han dagstur, i tillegg hadde han en tur der han reiste s\xc3\xb8ndagskveld og kom igjen mandag. P\xc3\xa5 vinterstid ble gjerne Viksdalsvatnet benyttet som ferdsels\xc3\xa5re, Mathias hadde da med seg et posthorn som han bl\xc3\xa5ste i for \xc3\xa5 f\xc3\xa5 folk til \xc3\xa5 komme ned til vannet og hente posten sin. _NEWLINE_Postruten ble ogs\xc3\xa5 benyttet til persontransport i en tid da det ikke eksisterte annen offentlige transportmuligheter._NEWLINE_P\xc3\xa5 1930-tallet gjorde bilene sitt inntog og ordningen med hest ble avsluttet.'